IZVEDBENA UREDBA KOMISIJE (EU) 2019/2093

z dne 29. novembra 2019

o spremembi Uredbe (ES) št. 333/2007 glede analize 3-monokloropropan-1,2-diol (3-MCPD) estrov maščobnih kislin, glicidil estrov maščobnih kislin, perklorata in akrilamida

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter Sklepa Sveta 92/438/EGS (Uredba o uradnem nadzoru) (1) in zlasti člena 34(6) Uredbe,

ob upoštevanju naslednjega:

(1) Uredba Komisije (ES) št. 333/2007 (2) določa metode vzorčenja in analitske metode, ki se uporabljajo za uradni nadzor vsebnosti nekaterih onesnaževal v živilih.

(2) Z Uredbo Komisije (ES) št. 1881/2006 (3) so bile določene mejne vrednosti za 3-monokloropropan-1,2-diol (3-MCPD) estre maščobnih kislin, glicidil estre maščobnih kislin in perklorat v živilih. Uredba Komisije (EU) 2017/2158 (4) določa blažilne ukrepe in referenčne ravni za zmanjšanje prisotnosti akrilamida v nekaterih kategorijah živil.

(3) Uredba (ES) št. 333/2007 določa posebna izvedbena merila, ki jih morajo z validiranimi analitskimi metodami za onesnaževala v hrani izpolniti ustrezni evropski laboratoriji. Zato je primerno, da se v Uredbi (ES) št. 333/2007 določijo posebna izvedbena merila, ki jih morajo izpolnjevati analitske metode za nadzor mejnih vrednosti 3-MCPD estrov maščobnih kislin, glicidil estrov maščobnih kislin, perklorata in akrilamida v živilih.

(4) Referenčni laboratoriji Evropske unije na področju onesnaževal v krmi in živilih so pripravili smernice za ocenjevanje meje zaznavnosti (LOD) in meje določljivosti (LOQ) za meritve na področju onesnaževal v krmi in živilih (5). Zato je primerno prilagoditi opredelitve iz Uredbe (ES) št. 333/2007, ki so povezane z mejo zaznavnosti in mejo določljivosti.

(5) Uredbo (ES) št. 333/2007 bi bilo zato treba ustrezno spremeniti.

(6) Uredba (EU) 2017/625 se začne uporabljati 14. decembra 2019. Zato bi se morala ta uredba uporabljati od istega dne.

(7) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Uredba (ES) št. 333/2007 se spremeni: (1) v členu 1 se odstavek 1 nadomesti z naslednjim: „1. Vzorčenje in analiza za nadzor vsebnosti svinca, kadmija, živega srebra, anorganskega kositra, anorganskega arzena, 3-monokloropropan-1,2-diola (3-MCPD), 3-MCPD estrov maščobnih kislin, glicidil estrov maščobnih kislin, policikličnih aromatskih ogljikovodikov (PAH) in perklorata, navedenih v oddelkih 3, 4, 6 in 9 Priloge k Uredbi (ES) št. 1881/2006, ter za nadzor vsebnosti akrilamida v skladu z Uredbo Komisije (EU) 2017/2158 (*1) se izvede v skladu s Prilogo k tej uredbi. (*1) Uredba Komisije (EU) 2017/2158 z dne 20. novembra 2017 o blažilnih ukrepih in referenčnih ravneh za zmanjšanje prisotnosti akrilamida v živilih (UL L 304, 21.11.2017, str. 24).“" (2) Priloga se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 14. decembra 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 29. novembra 2019 Za Komisijo Predsednik Jean-Claude JUNCKER

(1) UL L 95, 7.4.2017, str. 1.

(2) Uredba Komisije (ES) št. 333/2007 z dne 28. marca 2007 o določitvi metod vzorčenja in analitskih metod za nadzor vsebnosti elementov v sledovih in onesnaževal iz predelave v živilih (UL L 88, 29.3.2007, str. 29).

(3) Uredba Komisije (ES) št. 1881/2006 z dne 19. decembra 2006 o določitvi mejnih vrednosti nekaterih onesnaževal v živilih (UL L 364, 20.12.2006, str. 5).

(4) Uredba Komisije (EU) 2017/2158 z dne 20. novembra 2017 o blažilnih ukrepih in referenčnih ravneh za zmanjšanje prisotnosti akrilamida v živilih (UL L 304, 21.11.2017, str. 24).

(5) Guidance Document on the Estimation of LOD and LOQ for Measurements in the Field of Contaminants in Feed and Food (Smernice za ocenjevanje meje zaznavnosti (LOD) in meje določljivosti (LOQ) za meritve na področju onesnaževal v krmi in živilih), JRC Technical Reports EUR 28099 EU (2016). Na voljo na: http://publications.jrc.ec.europa.eu/repository/bitstream/JRC102946/eur%2028099%20en_lod%20loq%20guidance%20document.pdf.